O‘FF prezidenti Babayan va Jalilovning hisobotini qabul qildi

Ushbu haftada O‘zbekiston Futbol Federatsiyasi Prezidenti huzuridagi murabbiylar kengashining navbatdagi majlisi bo‘lib o‘tdi. Unda milliy va olimpiya terma jamoalarining hisoboti tinglandi, deb xabar beradi O‘FF matbuot xizmati.

Majlisga O‘FF Prezidenti Mirabror Usmonov raislik qildi.
Olimpiya terma jamoasi Osiyo chempionatiga tayyorgarlikning asosiy qismini BAAning Dubay shahrida o‘tkazadi. Ikki bosqichli tayyorgarlikning birinchisi 2—14-dekabr kunlariga to‘g‘ri kelsa, ikkinchisi 17—28-dekabr kunlari bo‘lib o‘tadi. 9-yanvarda boshlanadigan Osiyo chempionatiga borish oldidan ham olimpiyachilar 2-yanvarda Dubayga jo‘nab ketib, u yerda yana bir hafta mobaynida tashkil qilinadigan yig‘inda musobaqaga tayyorgarlik ko‘radi.
Viktor Jalilov boshchiligidagi olimpiya terma jamoasining olimpiada yo‘llanmasini qo‘lga kiritish yo‘lidagi tayyorgarlik jarayoni uchun O‘zbekiston Futbol Federatsiyasi murabbiylar shtabining talablari asosida mavjud shart-sharoitlarni muhayyo qilib bergan. Tayyorgarlikning reja asosida borishini bosh murabbiy nazorat qilib boradi va federatsiya rahbariyatiga hisobot beradi.
Majlisda, shuningdek, milliy terma jamoa bosh murabbiyi Samvel Babayanga olimpiya terma jamoasining tayyorgarligi borasida Viktor Jalilov bilan yelkama-yelka ishlash, zaruriyat tug‘ilsa yordam berish vazifasi yuklandi.
Kengashda o‘z hisobotini taqdim etar ekan, Samvel Babayan irodasi kuchli, oldinga intiladigan, mardonavor kurasha oladigan yangi jamoa paydo bo‘layotganidan xursand ekanligini alohida urg‘uladi.
Bahrayn terma jamoasiga qarshi o‘yinga tayyorgarlik 1-oktabrdan boshlanadi. 30-sentabrda chempionat o‘yinlari tugaydi va ertasiga futbolchilar milliy terma jamoa yig‘iniga kiradi. Toshkentda mashg‘ulot o‘tkaziladi va 6-oktabr kuni charter reysi bilan Manamaga uchib ketiladi.